b'\n_START_ARTICLE_\nH\xc3\xa5kon H\xc3\xa5konsson Unge\n_START_PARAGRAPH_\nH\xc3\xa5kon H\xc3\xa5konsson Unge (f\xc3\xb8dt 11. november 1232 i Bergen, d\xc3\xb8d i T\xc3\xb8nsberg 5. mai 1257 p\xc3\xa5 Munkelivklosteret i T\xc3\xb8nsberg) var formelt norsk samkonge i \xc3\xa5rene 1240\xe2\x80\x931257.\n_START_SECTION_\nBakgrunn\n_START_PARAGRAPH_\nH\xc3\xa5kon H\xc3\xa5konsson med tilnavnet Unge var s\xc3\xb8nn av kong H\xc3\xa5kon H\xc3\xa5konsson (1204\xe2\x80\x931263), som ogs\xc3\xa5 ble kalt \xc2\xabH\xc3\xa5kon gamle\xc2\xbb, og dronning Margrete Skulesdatter (d\xc3\xb8d 1270).\n_START_SECTION_\nSamkonge\n_START_PARAGRAPH_\nDen norske tronarvingen H\xc3\xa5kon Unge fikk kongsnavnet p\xc3\xa5 \xc3\x98yrathing den 1. april 1240, og stadfestet 12. april 1240 ved en h\xc3\xb8ytidelighet i Bergen; dette var da hertug Skule gjorde oppr\xc3\xb8r for \xc3\xa5 kreve den norske konged\xc3\xb8mmet for seg selv, noe han mistlyktes med._NEWLINE_H\xc3\xa5kon H\xc3\xa5konsson Unge overtok viktige og milit\xc3\xa6re oppgaver i riksstyret. H\xc3\xa5kon unge nevnes som \xc2\xabverdslig h\xc3\xb8vding\xc2\xbb f\xc3\xb8rste gang i dokumenter i forbindelse med garens kroning i 1247, og han bar krone under prosesjon fra kongsg\xc3\xa5rden til Kristkirken._NEWLINE_S\xc3\xa5 snart han ble myndig, ble han med i kongensk krets - han var da samkonge ogs\xc3\xa5 i gavnet. Han beseglet den 6. oktober 1250 sammen med faren en handelsavtale med L\xc3\xbcbeck, som var representert ved Johann von Bardewik._NEWLINE_H\xc3\xa5kon ble gift med Rikitsa Birgersdatter av Bj\xc3\xa4lbo\xc3\xa6tten i Oslo i 1251. Rikitsa var datter av den mektige svenske jarlen Birger Magnusson, grunnleggeren av Stockholm, far til to s\xc3\xb8nner som begge ble konger av Sverige og styrte selv som Sveriges reelle hersker som formynderregent fra 1248 og til sin d\xc3\xb8d i 1266. Hennes mor var Ingeborg Eriksdatter._NEWLINE_Ekteskapet var en dynastisk allianse mellom det norske og det svenske konged\xc3\xb8mmene og en forlengelse av fredsavtalen fra 1249 som sa \xc2\xabat det skulle v\xc3\xa6re fred mellom Norge og Sverige, uvenner av den ene eller den andre ikke trives eller t\xc3\xa5les i den andres rike.\xc2\xbb Den nye norske utenrikspolitikk var blant annet \xc3\xa5 sette Danmark under press milit\xc3\xa6rt og politisk, og for at dette skulle funne fungere m\xc3\xa5tte stridighetene mellom Norge og Sverige bilegges._NEWLINE_Deres eneste barn var Sverre H\xc3\xa5konsson (1252\xe2\x80\x931261). Normalt ville lille Sverre ha v\xc3\xa6rt berettiget for den norske tronen etter at H\xc3\xa5kon Unges altfor tidlige d\xc3\xb8d, kun 25 \xc3\xa5r gammel. Dette ble ikke aktuelt ettersom Sverre d\xc3\xb8de som barn kun ni \xc3\xa5r gammel. Den norske tronen gikk da uansett til H\xc3\xa5kon Unges bror Magnus H\xc3\xa5konsson, kjent som Magnus Lagab\xc3\xb8te og senere dennes s\xc3\xb8nner._NEWLINE_Etter 1249 deltok H\xc3\xa5kon H\xc3\xa5konsson Unge regelmessig p\xc3\xa5 krigstokter i grenseomr\xc3\xa5dene ved G\xc3\xb6ta \xc3\xa4lv. I 1255 forhandlet han med kong Ferdinand III av Castilla om ekteskapstraktaten for sin s\xc3\xb8ster Kristin. Sommeren 1256 var han i h\xc3\xa6rtog i Halland og utp\xc3\xa5 h\xc3\xb8sten tok han et stort h\xc3\xa6rfang under enda et felttog. Han kunne \xc3\xa5penbart f\xc3\xb8re en noks\xc3\xa5 selvstendig politikk._NEWLINE_I januar 1257 var det meningen at H\xc3\xa5kon Unge skulle m\xc3\xb8te en utsending fra Ferdinands III vedr\xc3\xb8rende de spanske eksteskapsplaner for Kristin. Men han syknet hen, og d\xc3\xb8de p\xc3\xa5 Munkelivklosteret (Olavsklosteret) i T\xc3\xb8nsberg 5. mai._NEWLINE_Han ble begravd i Hallvardskatedralen i Oslo.'